สิทธิออกใบกำกับภาษี
ภาษีมูลค่าเพิ่มเป็นภาษีอากรที่กรมสรรพากรมีหน้าที่จัดเก็บตามประมวลรัษฎากร เอกสารหลักฐานที่สำคัญเกี่ยวกับระบบภาษีมูลค่าเพิ่มเป็นสิ่งที่ผู้ประกอบการจดทะเบียนภาษีมูลค่าเพิ่มต้องให้ความสำคัญเป็นอย่างยิ่ง โดยเฉพาะภาษีขายและภาษีซื้อจะมีเรื่องของใบกำกับภาษีมาเกี่ยวข้องทั้งด้านของผู้ที่ขายและผู้ที่ซื้อ ผู้ประกอบการจดทะเบียนภาษีมูลค่าเพิ่มที่เป็นผู้ซื้อสินค้าหรือใช้บริการซึ่งได้นำใบกำกับภาษีมาใช้เป็นภาษีซื้อ หากเป็นใบกำกับภาษีที่ถูกต้องตามกฎหมายก็ไม่มีปัญหาในการใช้
24 ก.ค. 2558

ภาษีมูลค่าเพิ่มเป็นภาษีอากรที่กรมสรรพากรมีหน้าที่จัดเก็บตามประมวลรัษฎากร เอกสารหลักฐานที่สำคัญเกี่ยวกับระบบภาษีมูลค่าเพิ่มเป็นสิ่งที่ผู้ประกอบการจดทะเบียนภาษีมูลค่าเพิ่มต้องให้ความสำคัญเป็นอย่างยิ่ง โดยเฉพาะภาษีขายและภาษีซื้อจะมีเรื่องของใบกำกับภาษีมาเกี่ยวข้องทั้งด้านของผู้ที่ขายและผู้ที่ซื้อ ผู้ประกอบการจดทะเบียนภาษีมูลค่าเพิ่มที่เป็นผู้ซื้อสินค้าหรือใช้บริการซึ่งได้นำใบกำกับภาษีมาใช้เป็นภาษีซื้อ หากเป็นใบกำกับภาษีที่ถูกต้องตามกฎหมายก็ไม่มีปัญหาในการใช้
ผู้ประกอบการจดทะเบียนภาษีมูลค่าเพิ่มที่ขายสินค้าหรือได้ให้บริการจริง มีสิทธิออกใบกำกับภาษีขาย แต่มีผู้ประกอบการบางรายที่ไม่มีสิทธิออกใบกำกับภาษีขาย ได้ออกใบกำกับภาษีขายให้แก่ผู้ซื้อสินค้าหรือใช้บริการไปและเมื่อผู้ประกอบการจดทะเบียนภาษีมูลค่าเพิ่มที่เป็นผู้ซื้อได้นำใบกำกับภาษีไปใช้เป็นภาษีซื้อหรือขอคืนภาษี ก็จะมีปัญหาตามมา
ผู้ประกอบการที่ไม่มีสิทธิออกใบกำกับภาษี ได้แก่
ผู้ประกอบการที่มิได้จดทะเบียนภาษีมูลค่าเพิ่ม ผู้ประกอบการใดก็ตามหากมิได้เป็นผู้ประกอบการจดทะเบียนภาษีมูลค่าเพิ่มไม่มีสิทธิออกใบกำกับภาษี ไม่ว่าจะได้ขายสินค้าหรือให้บริการก็ตาม หากได้ออกใบกำกับภาษีขายไป ต้องรับผิดในภาษีมูลค่าเพิ่มตามจำนวนที่ปรากฏในใบกำกับภาษีขาย พร้อมทั้งเบี้ยปรับและเงินเพิ่ม
สำหรับผู้ประกอบการจดทะเบียนภาษีมูลค่าเพิ่มที่ซื้อสินค้าหรือใช้บริการจากผู้ประกอบการในประเทศจริง หากไม่แน่ใจว่าผู้ขายสินค้าหรือผู้ให้บริการเป็นผู้ประกอบการจดทะเบียนภาษีมูลค่าเพิ่มหรือไม่ ป้องกันได้ง่ายๆ โดยขอดูหลักฐานการจดทะเบียนภาษีมูลค่าเพิ่ม หรือตรวจสอบการเป็นผู้ประกอบการจดทะเบียนภาษีมูลค่าเพิ่มได้จาก www.rd.go.th ของกรมสรรพากร
ผู้ประกอบการที่ได้ตั้งตัวแทน ผู้ประกอบการที่อยู่นอกราชอาณาจักรและมีตัวแทนทำการแทนตนเอง ตัวแทนที่ได้รับแต่งตั้งจะเป็นผู้ออกใบกำกับภาษีแทนผู้ประกอบการ โดยที่ผู้ประกอบการที่อยู่นอกราชอาณาจักรไม่ต้องออกใบกำกับภาษี ทั้งนี้ ต้องเป็นไปตามหลักเกณฑ์ วิธีการที่อธิบดีกรมสรรพากรกำหนด
ผู้ประกอบการที่อยู่นอกราชอาณาจักรซึ่งได้ขายสินค้า หรือให้บริการในราชอาณาจักรเป็นการชั่วคราว ผู้ประกอบการที่อยู่นอกราชอาณาจักรซึ่งได้เข้ามาประกอบกิจการขายสินค้า หรือให้บริการในราชอาณาจักรเป็นการชั่วคราว และไม่ได้จดทะเบียนภาษีมูลค่าเพิ่มเป็นการชั่วคราวตามที่กฎหมายกำหนด ไม่มีสิทธิออกใบกำกับภาษีขาย ผู้ประกอบการที่จ่ายเงินซื้อสินค้าหรือค่าบริการต้องนำส่งภาษีมูลค่าเพิ่มให้กรมสรรพากรด้วยแบบฯ ภ.พ.36 และใบเสร็จรับเงินที่กรมสรรพากรออกให้ถือเป็นใบกำกับภาษีซื้อของผู้ประกอบการจดทะเบียนภาษีมูลค่าเพิ่มที่นำส่งภาษีมูลค่าเพิ่ม
ผู้ประกอบการที่ได้ให้บริการในต่างประเทศ และได้นำผลการให้บริการมาใช้ในราชอาณาจักร ผู้ประกอบการที่ได้ให้บริการในต่างประเทศ และผลการให้บริการนั้นได้นำมาใช้ในราชอาณาจักรไม่มีสิทธิออกใบกำกับภาษี ผู้ประกอบการที่จ่ายเงินค่าบริการต้องนำส่งภาษีมูลค่าเพิ่มให้กรมสรรพากรด้วยแบบฯ ภ.พ.36 และใบเสร็จรับเงินที่กรมสรรพากรออกให้ถือเป็นใบกำกับภาษีซื้อของผู้ประกอบการจดทะเบียนภาษีมูลค่าเพิ่มผู้ประกอบการที่ไม่มีสิทธิออกใบกำกับภาษีขายมีดังที่กล่าวมาข้างต้น สวัสดีครับ